
                                       RAPORT COMUN
asupra  propunerii legislative pentru completarea articolului 28 din 
Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar        nr. 18/1991 şi ale Legii 169/1997
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere în fond, cu propunerea legislativă pentru completarea articolului 28 din Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii 169/1997, trimisă cu adresa nr. Pl-x 340 din 12 mai 2008, înregistrată la Comisia pentru agricultură sub nr.24/191/2008, respectiv la Comisia juridică sub nr. 31/501 din 13 mai 2008.
Potrivit prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 6 mai 2008.
Consiliul Legislativ a avizat favorabil propunerea legislativă, conform avizului nr. 1668 din 5 mai 2007.
Guvernul, prin punctul de vedere  transmis cu adresa nr. 68 din 11 ianuarie 2008, nu  susţine adoptarea acestei iniţiative legislative, întrucât în cazul în care s-ar admite posibilitatea vânzării, instituirea dreptului de preemţiune în favoarea statului ar reprezenta o derogarea de la principiul liberei circulaţii a bunurilor. De asemenea, prin punctul de vedere transmis cu adresa nr. 576 din 9 februarie 2009, nu susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare modificarea art. 28 din Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii 169/1997, în sensul că terenurile aparţinând formelor asociative pot fi înstrăinate către persoanele fizice sau juridice române, cu drept de preemţiune în favoarea statului român, prin Regia Naţională a Pădurilor – ROMSILVA.
Comisia pentru drepturile omului, culte şi problemele minorităţilor naţionale a avizat negativ propunerea legislativă, conform avizului nr. 25/250 din 3 iulie 2008.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat propunerea legislativă în şedinţa din 22 noiembrie 2011 iar  membrii Comisiei pentru agricultură în şedinţa din 7 decembrie 2011.
La dezbateri au fost prezenţi 20 deputaţi din numărul total de 23 membri ai Comisiei juridice, de disciplină şi imunităţi iar la dezbaterile din şedinţa Comisiei pentru agriucultură au fost prezenţi 27 deputaţi din numărul total de 28 membri ai comisiei 
În urma dezbaterilor, membrii Comisiilor au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru completarea articolului 28 din Legea nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii 169/1997, întrucât, potrivit textului în vigoare, articolul 28 alin. (7) din Legea nr. 1/2000 pentru reconstituirea dreptului de proprietate, formele asociative sunt organizate pentru administrarea terenurilor forestiere prevăzute la art. 26 şi pentru determinarea responsabilităţilor cu privire la administrarea lor. Terenurile acestor forme asociative nu pot fi înstrăinate în nici un mod, în întregime sau în parte.
Totodată, înlăturarea interdicţiei de înstrăinare stabilită de legiuitor prin  alin. (7) al art. 28  înainte de definitivarea reorganizării în fapt a formelor asociative, înţelegând prin aceasta reluarea funcţionării fireşti a acestora în conformitate cu dispoziţiile legii şi prevederile statutare, ar da naştere unor litigii, punând în pericol stabilirea circuitului juridic civil.

În raport cu obiectul şi conţinutul reglementării, propunerea legislativă face parte din categoria legilor organice.

